**numele morţii, ana**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nici nu ştiu dacă m-a iubit

mi-a spus doar că nimic

nu mai contează şi că singurătatea

o scrijeleşte pe suflet

apoi a plecat...

mi-aş fi dorit

înainte să-i strig numele

să vorbesc cu Dumnezeu şi poate

împreună să împletim lumina

în şuviţe subţiri

să pot intra în întuneric

ca într-un templu

apoi

să revin pe laviţa de lângă poartă să

vorbim despre dimineţi nesfârşite

şi despre lucrurile rămase neterminate

dar Dumnezeu a aţipit

mi-am dat seama că rugăciunea

ajută doar atunci când

te reîntorci în tine

şi suferi

ştiu că nu mai am timp să

îmblânzesc moartea pitită sub scări

însă ştiu că-n fiecare zi

din durerea mea se va naşte o altă viaţă